paragraph_text: Ime ovog znaka u hrvatskom jeziku ima više oblika. Časopis Jezik uzeo je prijevod vitičnik kao izvrstan, i bio bi nagrađen 2013./2014. za najbolju novu hrvatsku riječ, uz riječi sebić i odmrljivač, da je bio dovoljno veliki broj prijavljenih riječi na natječaj. Do razvijanja prijevoda, pod agresivnim utjecajem engleskog jezika znak se najčešće čitao kao et (prema engleskom "at"), zatim "pri", "na", a naziva se i et-znak, majmunčić, majmunski znak, manki (od engleske riječi monkey). Također se koristio naziv "vjeverica".